C 139/87

Žaloba podaná 20. februára 2019 — ACRE/Parlament

(Vec T-107/19)

(2019/C 139/88)

Jazyk konania: angličtina

Účastníci konania

Žalobkyňa: Alliance of Conservatives and Reformists in Europe (ACRE) (Brusel, Belgicko) (v zastúpení: E. Plasschaert a E. Montens, advokáti)

Žalovaný: Európsky parlament

Návrhy

Žalobkyňa navrhuje, aby Všeobecný súd:

— zrušil rozhodnutie Európskeho parlamentu z 10. decembra 2018 obsiahnuté v liste z 12. decembra 2018, na ktorom je uvedený odkaz D202862, o konečnom grante žalobcu na rok 2017, v rozsahu, v akom: — reklasifikuje sumu týkajúcu sa „Prieskumu o postojoch k menšinovým skupinám Spojeného kráľovstva v EÚ“, konkrétne 108 985,58 eura, ako neoprávnené výdavky, ktoré sa majú nahradiť na základe údajného nedodržania článku 7 nariadenia Európskeho parlamentu a Rady (ES) č. 2004/2003 zo 4. novembra 2003 (1), — reklasifikuje sumu týkajúcu sa „Konferencie o obchodnom partnerstve Spojeného kráľovstva“, konkrétne 122 295,10 eura, ako neoprávnené výdavky, ktoré sa majú nahradiť na základe údajného nedodržania článku 7 nariadenia č. 200/2003, — reklasifikuje sumu týkajúcu sa „Conservative International — konferencia v Miami z 26. — 27. mája 2017“, a to 249 589,17 eura, ako neoprávnené výdavky, ktoré sa majú nahradiť na základe údajného nesúladu s článkom 8 nariadenia č. 2004/2003, — reklasifikuje sumu týkajúcu sa „Conservative International — konferencia v Kampale z 13. — 15. júla 2017“, konkrétne 91 546,58 eura, ako neoprávnené výdavky, ktoré sa majú nahradiť na základe údajného nesúladu s článkom 8 nariadenia č. 2004/2003, — uvádza, že zaplatenie členského poplatku vo výške 133 043,80 eura Stranou prosperity Arménska podlieha limitu 12 000 eur na dary; a ukladá žalobcovi vrátiť uvedenému členovi rozdiel nad rámec 12 000 eur, t. j. 121 043,80 eura,

— zrušil rozhodnutie o príspevku č. FINS-2019-5 v rozsahu, v akom určuje, že celá platba Európskeho parlamentu vo výške predbežného financovania sumou 4 422 345,48 eur je podmienená tým, že skôr než 15. januára sa nahradí: i) suma 535 609,48 eura Európskemu parlamentu, (ii) akákoľvek suma neoprávnene prijatá akoukoľvek treťou stranou takouto treťou stranou, a v dôsledku toho zrušil článok 1.5.1 osobitných podmienok spojených rozhodnutím o uvedenom príspevku,

— uložil žalovanému povinnosť nahradiť trovy konania.

Dôvody a hlavné tvrdenia

Na podporu svojej žaloby žalobkyňa uvádza trinásť žalobných dôvodov.

Žalobné dôvody týkajúce sa všetkých sporných aspektov rozhodnutia:

1. Prvý žalobný dôvod je založený na porušení zásady riadnej správy vecí verejných, porušení článkov 7 a 8 rozhodnutia predsedníctva Európskeho parlamentu z 29. marca 2004, ktorým sa ustanovujú postupy na uplatnenie nariadenia č. 2004/2003, porušení článku II bodu 14.1 rozhodnutia o udelení grantu z roku 2017 a porušení práva žalobkyne na obhajobu.

2. Druhý žalobný dôvod je založený na porušení článku 9 ods. 3 nariadenia 2004/2003. Žalobné dôvody týkajúce sa reklasifikácie sumy 108 985,58 eura ako neoprávnených výdavkov, ktoré sa majú nahradiť:

3. Tretí žalobný dôvod je založený na porušení článku 7 nariadenia 2004/2003, prinajmenšom čo sa týka zjavne nesprávneho posúdenia.

4. Štvrtý žalobný dôvod je založený na porušení všeobecnej zásady EÚ právnej istoty.

5. Piaty žalobný dôvod je založený na porušení všeobecnej zásady EÚ rovnosti zaobchádzania. Dôvody týkajúce sa reklasifikácie sumy 122 295,10 eura ako neoprávnených výdavkov, ktoré sa majú nahradiť:

6. Šiesty žalobný dôvod je založený na porušení článku 7 nariadenia 2004/2003, prinajmenšom čo sa týka zjavne nesprávneho posúdenia.

7. Siedmy žalobný dôvod je založený na porušení všeobecnej zásady EÚ rovnosti zaobchádzania. Dôvody týkajúce sa reklasifikácie súm vo výške 249 589,17 eura a 91 546,58 eura ako neoprávnených výdavkov, ktoré sa majú nahradiť:

8. Ôsmy žalobný dôvod je založený na porušení článku 8 nariadenia 2004/2003, článku 10 ods. 4 ZEÚ, článku 204a nariadenia o rozpočtových pravidlách, ako aj článkov 11 a 12 Charty základných práv Európskej únie, prinajmenšom čo sa týka zjavne nesprávneho posúdenia.

9. Deviaty žalobný dôvod je založený na porušení zásady EÚ právnej istoty.

10. Desiaty žalobný dôvod je založený na porušení všeobecnej zásady EÚ rovnosti zaobchádzania a zákazu diskriminácie. Dôvody týkajúce sa reklasifikácie sumy 133 043 eur a príkazu na vrátenie sumy 121 043,80 eur:

11. Jedenásty žalobný dôvod je založený na porušení článkov 2 a 6 nariadenia 2004/2003 prinajmenšom čo sa týka zjavne nesprávneho posúdenia.

12. Dvanásty žalobný dôvod je založený na porušení zásady EÚ právnej istoty.

13. Trinásty žalobný dôvod založený na porušení zásady EÚ rovnosti zaobchádzania a zákazu diskriminácie. Na podporu druhého žalobného návrhu žalobca uvádza dva žalobné dôvody.

1. Prvý žalobný dôvod je založený na porušení zásady riadnej správy vecí verejných, porušení článku 19 nariadenia Európskeho parlamentu a Rady (EÚ, Euratom) č. 1141/2014 z 22. októbra 2014 (2) a porušení práva žalobcu na obhajobu.

2. Druhý žalobný dôvod je založený na porušení článku 6 ods. 1 rozhodnutia predsedníctva Európskeho parlamentu z 28. mája 2018, ktorým sa ustanovujú postupy na vykonanie nariadenia č. 1141/2014.

(1) Nariadenie (ES) č. 2004/2003 Európskeho parlamentu a Rady zo 4. novembra 2003 o štatúte a financovaní politických strán na európskej úrovni (Ú. v. EÚ L 297, 2003, s. 1; Mim. vyd. 01/004, s. 500).

(2) Nariadenie Európskeho parlamentu a Rady (EÚ, Euratom) č. 1141/2014 z 22. októbra 2014 o štatúte a financovaní európskych politických strán a európskych politických nadácií (Ú. v. EÚ L 317, 2014, s. 1).